પણ જેવો તેને આ ચંદ્ર યાદ આવ્યો ત્યાં એને અટકી જવું પડ્યું. ચંદ્ર વિશે પોતે પોતાના સ્માર્ટ સર્વરમાં ચેક કરી શકે એમ હતો પણ વિનસના જમાનામાં જેને ઇન્ટરનેટ કહેવાતું એના જ લેટેસ્ટ વર્ઝન જેવા ઇન્ટેલિજન્સ આસિસ્ટન્ટમાં તેને સર્ચ કરવું ન હતું. વિનસ ન દેખાતા એ સીધો ઝેવને ગોતવા ગયો. ઝેવ સ્પેસશિપના ઓપરેટિંગ સેક્શનમાં બીજા અવકાશયાત્રીઓ સાથે હતો. રસ્તામાં મળેલા ડૉક્ટર ચીંગ લીએ કહ્યું તે તરફ રોબોન ગયો. ઝેવ યાનના સંચાલકો સાથે વાત કરી રહેલો. ‘એ સમયે ચંદ્ર ઉપર માણસો આખરી વિકલ્પ તરીકે કેમ ગયા ન હતા?’ આ સવાલ કાને પડતા ઝેવને ઝટકો લાગ્યો પણ બીજી જ ક્ષણે તેણે સાહજિક બનીને ઉત્તર આપ્યો, ‘ડીઅર, હિસ્ટરીમાં સર્ચ કર ને. નીલ આર્મસ્ટ્રોંગ…’ ઝેવને અટકાવીને તરત જ સ્માર્ટ રોબોન બોલ્યો, ‘પ્લીઝ સર. આઈ નો અબાઉટ મૂન લેન્ડિંગ. હું ચંદ્રયાત્રાની નહિ ચંદ્રની વસાહતોની વાત કરું છું. ચંદ્ર ઉપર કેમ માણસો ન વસ્યા? અત્યારે આપણે ચંદ્રનું કેમ નથી વિચારતા?’